Παρεμβάσεις κρατικών αξιωματούχων σε δημοσιογραφική εκπομπή της ΕΡΤ-3 καταγγέλλει η ΕΣΗΕΜΘ

Με ανακοίνωσή του το Διοικητικό Συμβούλιο της ΕΣΗΕΜ-Θ αποδοκιμάζει την προσπάθεια παραγόντων του κρατικού μηχανισμού να παρέμβουν στο δημοσιογραφικό έργο με στόχο να αποσιωπηθεί έρευνα με τα ευρήματα της οποίας προεξόφλησαν ότι διαφωνούν. Η ανακοίνωση αναφέρεται στο πάγωμα προβολής της πρώτης εκπομπής “Ανοικτές Υποθέσεις” που είχε ως θέμα το Μετρό που επιμελείται και παρουσιάζει η δημοσιογράφος Σύνθια Σάπικα. Τα πολυήμερα γυρίσματα για το πρώτο επεισόδιο με θέμα το Μετρό είχαν γίνει τον Απρίλιο. Ήδη η κα. Σάπικα ολοκλήρωσε τα γυρίσματα της δεύτερης εκπομπής που θα αφορά τη διαχείριση των απορριμμάτων.

Συγκεκριμένα η ΕΣΗΕΜΘ αναφέρει πως μια ατεκμηρίωτη καταγγελία της αναπληρώτριας Προϊσταμένης της  Εφορείας Αρχαιοτήτων Πόλης Θεσσαλονίκης, Πολυξένης Αδάμ-Βελένη προκάλεσε έρευνα από τις αρμόδιες υπηρεσίες της ΕΡΤ, με αποτέλεσμα να «παγώσει» η προβολή  της εκπομπής που προετοίμαζε για την ΕΡΤ3 η δημοσιογράφος Σύνθια Σάπικα με αντικείμενο το Μετρό Θεσσαλονίκης. Η ίδια λόγω της ιδιότητάς της, είχε κληθεί στη σχετική έρευνα και είχε παραχωρήσει συνέντευξη στη δημοσιογράφο, εκ των υστέρων όμως έκρινε ότι τα ερωτήματα που της ζητήθηκε να απαντήσει δεν την ικανοποιούσαν και απαίτησε να μη συμπεριληφθεί το σχετικό υλικό στην εκπομπή. Το παράδειγμά της ακολούθησε και ο πρόεδρος της Αττικό Μετρό ΑΕ, Γιάννης Μυλόπουλος, ζητώντας να μην περιληφθεί στην εκπομπή συνέντευξη που είχε δώσει.

Η ΕΣΗΕΜΘ τονίζει ότι την ευθύνη για τη διαμόρφωση της δημοσιογραφικής ύλης φέρουν αποκλειστικά οι δημοσιογράφοι, και αυτοί κρίνονται για το αποτέλεσμα. Οι προσπάθειες κρατικών αξιωματούχων να καθορίσουν το περιεχόμενο και τα συμπεράσματα της δημοσιογραφικής έρευνας είναι ξεκάθαρα εξωθεσμικές παρεμβάσεις,  δείχνουν απαξίωση της ενημέρωσης και στρεβλή αντίληψη για τα όρια της εξουσίας που παρέχει μια δημόσια θέση. “Η ΕΣΗΕΜΕΘ καλεί την ΕΡΤ ΑΕ να μην ενδώσει σε τέτοιες εκβιαστικές εξωθεσμικές παρεμβάσεις και να υπερασπιστούν το δικαίωμα της συναδέλφου να καθορίσει το περιεχόμενο του δημοσιογραφικού έργου της με αποκλειστικό γνώμονα τη δεοντολογία και την ελευθερία της έκφρασης. Η ολοκλήρωση και η προβολή της εκπομπής είναι η απάντηση στις απόπειρες περιορισμού της δημοσιογραφικής ελευθερίας”, αναφέρει η ανακοίνωση.